EUROOPA KOMISJON Brüssel,31.7.2020 COM(2020) 350 final EMPTY KOMISJONI ARUANNE Euroopa Liidu õiguse kohaldamise järelevalve























2019. aasta aruanne











{SWD(2020) 147 final}



Eessõna I. Uus hoog töökohtade loomisele ning majanduskasvu ja investeeringute edendamisele Õiglaste töötingimuste tagamine kõikjal ELis Keskkonnaeeskirjade täitmise tagamine Põllumajanduseeskirjade täitmise tagamine Merendus- ja kalanduseeskirjade täitmise tagamine Regionaalpoliitika eeskirjade täitmise tagamine Võitlus ELi eelarvet kahjustavate pettuste vastu II. Ühendatud digitaalne ühtne turg Ühendatuse parandamine Küberturvalisuse ja internetitehingute usaldusväärsuse tagamine Puuetega inimeste parem juurdepääs III. Vastupidav energialiit ja tulevikku suunatud kliimamuutuste poliitika Pariisi kliimakokkuleppe rakendamine IV. Süvendatud, õiglasem ja tugevama tööstusbaasiga siseturg Moonutamata konkurentsi tagamine Töötajate vaba liikumise tagamine Kaupade vaba liikumise tagamine Asutamisvabaduse ja teenuste vaba liikumise tagamine

Kodanike ja ettevõtjate parem teavitamine ja abistamine Kapitaliturgude liitu, finantsteenuseid ja kapitali vaba liikumist käsitlevate eeskirjade täitmise tagamine Võitlus rahapesu ja terrorismi rahastamise vastu Maksustamis- ja tollieeskirjade täitmise tagamine Tarbijatele kõrgetasemelise kaitse tagamine Rahvatervise kõrgetasemelise kaitse tagamine Liikuvus- ja transpordieeskirjade täitmise tagamine V. Süvendatud ja õiglasem majandus- ja rahaliit Pangandusliidu eeskirjade täitmise tagamine VI. Vastastikusel usaldusel põhinev õigusruum ja põhiõigused Õigusriigi põhimõtte ja põhiõiguste järgimine Piiriülene koostöö kriminaal- ja tsiviilõiguse valdkonnas Isikuandmete kaitse parandamine Julgeolekueeskirjade täitmise tagamine VII. Uue rändepoliitika suunas



Eessõna Euroopa Liit on rajatud õigusriigi põhimõtte järgimisele. Ei olnud juhus, et Euroopa Komisjoni esimene president Walter Hallstein nimetas Euroopa Liitu õigusühenduseks (Rechtsgemeinschaft), kus kehtivad eeskirjad, milles liikmesriigid kaasseadusandjatena kokku lepivad ja mida nad kohustuvad rakendama oma riiklikes süsteemides. Komisjoni kui aluslepingute täitmise järelevalvaja ülesanne on tagada, et neid eeskirju järgitaks meie kodanike hüvanguks. Olenemata sellest, kas tegemist on puhta õhuga, toiduohutusega või tervishoiuteenuste kättesaadavusega välisriikides, on liikmesriikide koostöö väga oluline tagamaks, et ELi poliitika saab inimeste igapäevaelus reaalsuseks. Käesolevas aastaaruandes antakse ülevaade komisjoni tööst liidu õiguse nõuetekohase kohaldamise, rakendamise ja täitmise tagamisel 2019. aastal. 2019. aastal lõppes Junckeri komisjoni ametiaeg ja 1. detsembril algasid minu meeskonna volitused. Seega oli 2019. aasta mitmes mõttes üleminekuaasta. Uus volinike meeskond asus täitma oma ülesandeid, töötades uute poliitiliste suuniste alusel ja juhtides uusi algatusi, nagu Euroopa roheline kokkulepe ja digitaalarengu tegevuskava.

Selle ülemineku jooksul ei ole meie liitu koos hoidvad aluspõhimõtted muutunud. Endiselt vastutavad liikmeriigid ja ELi institutsioonid ühiselt liidu õiguse nõuetekohase kohaldamise ja täitmise tagamise, sealhulgas põhiõiguste ja õigusriigi põhimõtte järgimise eest. Liidu õiguse järgimise tagamine ei saa kunagi olla ühesuunaline protsess, vaid põhineb meie liikmesriikide lojaalsel koostööl – see on nende kodanike huvides, keda me teenime. Seda eripartnerlust hoides jätkab komisjon liikmesriikide toetamist ja neile suuniste andmist, et aidata neil liidu õigust rakendada. Jääme siiski valvsaks ja oleme valmis liidu õiguse rikkumise korral otsustavalt õiguslikke meetmeid võtma. Liidu õiguse kohaldamisel ja täitmise tagamisel ei saa teha järeleandmisi, sest tuleb kaitsta sellest tulenevaid kodanike õigusi. Euroopa Komisjoni president Ursula von der Leyen



I.Uus hoog töökohtade loomisele ning majanduskasvu ja investeeringute edendamisele Komisjoni eelmise aasta prioriteet oli soodustada investeeringuid, et luua töökohti ja suurendada Euroopa konkurentsivõimet. Püüdlused luua ettevõtete toetamiseks ja töökohtade loomiseks sobiv õiguskeskkond jooksevad aga liiva, kui liikmesriigid ei rakenda ELi õigusnorme nõuetekohaselt ja õigel ajal. Õiglaste töötingimuste tagamine kõikjal ELis Euroopa sotsiaalõiguste sammas , mille Euroopa Parlament, nõukogu ja Euroopa Komisjon 2017. aasta novembris välja kuulutasid, väljendab ühist poliitilist pühendumust mitmetele põhimõtetele ja õigustele, mis on 21. sajandi Euroopa õiglaste ja hästi toimivate tööturgude ja sotsiaalhoolekande süsteemide jaoks olulised. Üks põhielement on õiglased töötingimused, mis hõlmavad ebakindlate töötingimusteni viivate töösuhete ennetamist. 2019. aasta juulis võttis komisjon meetmeid Itaalia suhtes, kuna ta leidis, et avaliku sektori töötajad ei ole piisavalt kaitstud järjestikuste tähtajaliste töölepingute kuritarvitava kasutamise ja diskrimineerimise eest, nagu on nõutud ELi eeskirjades (nõukogu direktiiv 1999/70/EÜ). 2019. aastal jätkasid liikmesriigid, komisjon ja sotsiaalpartnerid koostööd, et muuta ELi tööohutust ja töötervishoidu käsitlevad õigusaktid tulevikukindlaks ning tagada nende nõuetekohane järgimine. Suurt tähelepanu pöörati selle tagamisele, et liikmesriigid kehtestaksid oma siseriiklikes õigusaktides siduvad tööohutuse ja töötervishoiu eeskirjad ning edastaksid need komisjonile. Komisjon ajakohastab kooskõlas Euroopa Kohtu praktika oluliste muutustega regulaarselt ka tõlgendavat teatist tööaja direktiivi kohta . Keskkonnaeeskirjade täitmise tagamine 2019. aastal jätkas komisjon õiguslike meetmete võtmist, et jätkata endiselt prioriteetset võitlust õhusaaste vastu. Komisjon edendas rakendamist ka sellel olulisel teemal liikmesriikidega peetavate arutelude kaudu: 2019. aastal peeti Itaalias puhta õhu teemaline dialoog . 2019. aastal kaebas komisjon lämmastikdioksiidi (NO2) või vääveldioksiidi (SO2) ülemäärase taseme pärast õhus Euroopa Kohtusse veel kolm liikmesriiki ( Itaalia , Hispaania ja Bulgaaria ). Euroopa Kohus rahuldas hagi, mille komisjon oli esitanud Prantsusmaa vastu lämmastikdioksiidi (NO2) saaste tõttu, ning esitas ühes teises otsuses välisõhu kvaliteedi direktiivi olulise tõlgenduse: õhukvaliteedi mõõtejaamade asukoha valiku kontroll kuulub liikmesriikide kohtute pädevusse. Komisjon korraldab ringmajandusteemalisi üritusi liikmesriikides, kus on oht, et uued jäätmete ringlussevõtu eesmärgid ja jäätmeid käsitlevate ELi õigusaktide muude nõuete täitmine jäävad saavutamata. 2019. aastal toimusid sellised üritused Ateenas , Lissabonis ja Budapestis ning tippeksperdid andsid soovitusi, kuidas 2018. aastal läbivaadatud eeskirju kõige paremini rakendada. Komisjon kaebas 2019. aastal Itaalia , Küprose ja Rootsi asulareovee puhastamisega seotud kohustuste täitmata jätmise pärast Euroopa Kohtusse. ELi õigusaktide kohaselt peavad liikmesriikidel olema nõuetekohased reovee kogumise süsteemid ja seda vett tuleb piisavalt puhastada.

Liikmesriigid peavad viima lõpule Natura 2000 kaitsealade võrgustiku rajamise ja kehtestama kõigil Natura aladel vajalikud kaitsemeetmed. See on kaitstavate elupaikade ja liikide säilitamisel väga oluline. Samal ajal võttis komisjon 2019. aastal meetmeid looduskaitset käsitlevate siseriiklike õigusaktide struktuuriliste puuduste kõrvaldamiseks ja ebaseadusliku linnujahi lõpetamiseks. Komisjon keskendub ka selle tagamisele, et raie ja metsa majandamine toimuksid kooskõlas looduskaitsenõuetega. Komisjon algatas märtsis , oktoobris ja novembris rikkumismenetlused 17 liikmesriigi vastu, et rakendada paremini ELi keskkonnamõju hindamise direktiivi , mida ajakohastati 2014. aastal, et vähendada halduskoormust ja parandada keskkonnakaitset, muutes samal ajal avaliku ja erasektori investeerimisotsused usaldusväärsemaks, prognoositavamaks ja jätkusuutlikumaks. Põllumajanduseeskirjade täitmise tagamine Ühine põllumajanduspoliitika (ÜPP) põhineb põllumajanduse ja ühiskonna ning ELi ja selle põllumajandustootjate partnerlusel. Selle eesmärk on toetada põllumajandustootjaid ja parandada põllumajanduse tootlikkust, et tagada stabiilne varustatus taskukohase toiduga ning kanda hoolt selle eest, et Euroopa Liidu põllumajandustootjad teeniksid mõistlikku elatist. Ühine põllumajanduspoliitika käsitleb ka keskkonnaprobleeme, sealhulgas kliimamuutusi. Selle eesmärk on loodusvarade säästev majandamine, maapiirkondade ja maastike säilitamine kogu ELis ning maapiirkondade majanduse alalhoidmine, edendades tööhõivet põllumajanduses ja sellega seotud sektorites. Geograafilised tähised kaitsevad konkreetsete toodete nimetusi ja propageerivad nende ainulaadseid omadusi, mis on seotud nende geograafilise päritolu ja traditsioonilise oskusteabega ning millel on oluline osa toidu hea kvaliteedi ja standardite säilitamisel. 2019. aastal võttis komisjon meetmeid päritolunimetuste ja geograafiliste tähiste kaitset käsitlevate ELi eeskirjade ebaõige rakendamise vastu. Taani lubas Taani ettevõtjatel toota ja eksportida kolmandatesse riikidesse valget juustu nimetusega „feta“, kuigi see ei vasta asjaomase kaitstud päritolunimetusega toote spetsifikaadile. Alates 2008. aastast on Bulgaarias peetud põllumajandustoodete ja toiduainete geograafiliste tähiste riiklikku registrit, mis on vastuolus kvaliteedikavadega seotud kogu ELi hõlmavate registrite ainupädevusega. Merendus- ja kalanduseeskirjade täitmise tagamine Ühise kalanduspoliitika (ÜKP) peamine eesmärk on tagada kalandus- ja vesiviljelussektori keskkonnasäästlikkus, majanduslik jätkusuutlikkus ja sotsiaalne kestlikkus. Ühine kalanduspoliitika hõlmab seetõttu meetmeid kalalaevastiku püügivõimsuse piiramiseks ning püügile ja püügitegevusele piirangute seadmiseks. Sellega seoses on kõik liikmesriigid nõustunud vähendama töönduspüüki 2020. aastaks jätkusuutliku tasemeni. 2019. aastal pöörati erilist tähelepanu tundlike liikide, nagu vaalade, delfiinide ja teiste mereimetajate kaaspüüki käsitlevate eeskirjade täitmise kontrollimisele. Komisjon algatas mitu mitteametlikku dialoogi sellistes küsimustes nagu mootorivõimsuse kontrollimise süsteemid ja ELi vetest väljaspool kalastavate ELi laevade kontroll. Ühise kalanduspoliitika edu nõuab tõhusa ja ühtse kontrolli- ja eeskirjade täitmise tagamise süsteemi väljatöötamist ja rakendamist. Seetõttu keskendus komisjon 2019. aastal oma eeskirjade täitmise tagamise strateegias taas kalavarude kaitsele, kalanduskontrollile ja kalandusõigusaktide täitmise tagamisele liikmesriikides. Komisjon jätkas oma rikkumismenetlust, mille ta oli algatanud Taani suhtes, kuna riik ei olnud taganud ELi kontrollimääruse mitme olulise sätte täitmist. Kõige tõsisemad probleemid on seotud tööndusliku kalapüügiga. Nõuetekohane kontroll on oluline, et tagada püügi registreerimise dokumentide õigsus, mis on vajalik ülepüügi vältimiseks. Ühine kalanduspoliitika pakub ka konkreetseid eeskirjade täitmise tagamise vahendeid, nagu kontrollikavad ja haldusjuurdlused. Komisjon võttis oma kontrollide ja auditite põhjal vastu palju erisuguseid kontrollikavasid ja jälgis nende täitmist. Regionaalpoliitika eeskirjade täitmise tagamine Euroopa struktuuri- ja investeerimisfondid toetavad investeerimist peamistesse majanduskasvu suurendavatesse poliitikavaldkondadesse kõikjal ELis. Komisjon jätkas 2019. aastal selle tagamist, et ei kaasrahastataks põhjendamatuid kulutusi, peatades maksed või kohaldades mõnel juhul finantskorrektsioone. Komisjon võttis 14. mail 2019 vastu otsuse , millega kehtestatakse suunised liidu rahastatavate kulude suhtes tehtavate finantskorrektsioonide kindlaksmääramiseks, kui riigihanke-eeskirju ei järgita. See otsus suurendab kõigi asjaosaliste jaoks õiguskindlust ja tagab proportsionaalsema lähenemisviisi keerukas riigihangete valdkonnas, mis on endiselt üks suuremaid õigusnormide rikkumiste ja finantskorrektsioonide allikaid Ühtekuuluvusfondide puhul. Võitlus ELi eelarvet kahjustavate pettuste vastu ELi eelarvet kahjustavate kuritegude vastu võitlemise vahendid paranesid oluliselt pärast ELi finantshuvide kaitse direktiivi vastuvõtmist. Direktiiv on ka Euroopa Prokuratuuri töö sisuline alus. Komisjon teeb liikmesriikidega tihedat koostööd, et tagada direktiivi nõuetekohane rakendamine. 19. septembril 2019 algatas ta hilinenud ülevõtmise tõttu rikkumismenetlused 14 liikmesriigi suhtes.